Γενικές αρχές—Πεδίο εφαρμογής

Η απασχόληση ακαδημαϊκού προσωπικού με αυξημένα προσόντα συνδέεται άμεσα με την ποιότητα των παρεχόμενων σπουδών και του μαθησιακού περιβάλλοντος του Ιδρύματος.

H πρόσληψη και απασχόληση των μελών του Διδακτικού Ερευνητικού Προσωπικού (ΔΕΠ) διέπεται από τις διατάξεις του εθνικού νομοθετικού πλαισίου, τόσο ως προς την αριθμητική του επάρκεια, όσο και τις διαδικασίες πρόσληψης και εξέλιξής του.

Το Ίδρυμα, στο πλαίσιο των δυνατοτήτων που παρέχει η αυτονομία του ως Πανεπιστημίου, κάνει χρήση κάθε ευκαιρίας για να αναπτύξει τις δικές του πρωτοβουλίες, με σκοπό την διασφάλιση της υψηλής ποιότητας του διδακτικού προσωπικού, μεταξύ άλλων αξιοποιώντας τις νεότερες διατάξεις για την πρόσληψη και απασχόληση επισκεπτών καθηγητών και ερευνητών, καθώς και λοιπών κατηγοριών πρόσθετου διδακτικού και ερευνητικού προσωπικού.

Η προαγωγή της ποιότητας του διδακτικού προσωπικού συνδέεται με την εφαρμογή των σχετικών συστάσεων των επιτροπών πιστοποίησης και την υιοθέτηση καλών πρακτικών για βελτίωση που προέρχονται τόσο από τον εθνικό όσο και από τον διεθνή χώρο.

Ο προγραμματισμός των νέων προσλήψεων στο Ίδρυμα και η εσωτερική κατανομή τους στις ακαδημαϊκές μονάδες λαμβάνουν υπόψη, μεταξύ άλλων κριτηρίων, τις υφιστάμενες αναλογίες φοιτητών/διδασκόντων, με βάση την πλήρη ανάπτυξη και εφαρμογή του οικείου προγράμματος σπουδών.

Η επιλογή του γνωστικού αντικειμένου των υπό πλήρωση θέσεων γίνεται με βάση το κείμενο νομοθετικό πλαίσιο, την Απόφαση της ακαδημαϊκής μονάδας και, κυρίως, την προτεραιοποίηση που έχει δοθεί στο πλαίσιο της υποβολής του αιτήματος ετήσιου προγραμματισμού προσλήψεων μελών ΔΕΠ, συνδέεται δε πλήρως με την επιστημονική περιοχή του συγκεκριμένου μαθήματος ή μαθημάτων του προγράμματος σπουδών.

Η εξέλιξη των μελών του διδακτικού προσωπικού βασίζεται στην αξιολόγηση των διδακτικών και ερευνητικών επιδόσεών τους, συνδέεται με τα κριτήρια και τους στόχους ποιότητας της ακαδημαϊκής μονάδας και του Ιδρύματος και διέπεται από την πλήρωση προϋποθέσεων που προσδιορίζονται από το εκάστοτε ισχύον νομοθετικό πλαίσιο. Η αξιολόγηση των φοιτητών συγκαταλέγεται μεταξύ των κριτηρίων που λαμβάνονται υπόψη για την εξέλιξη του προσωπικού αυτού.

Η υποστήριξη και ανάπτυξη του προσωπικού αποτελεί μέρος της στρατηγικής του Ιδρύματος και πραγματοποιείται με την εφαρμογή δράσεων επιμόρφωσης, κινητικότητας, ερευνητικής χρηματοδότησης, επιβράβευσης επιδόσεων μετά από αξιολόγηση, καθώς και άλλων καλών πρακτικών.

Συνοπτική περιγραφή

Με Απόφαση της Συγκλήτου του Ιδρύματος καταρτίζεται ο ετήσιος προγραμματισμός προσλήψεων μελών ΔΕΠ και, μετά την Απόφαση του Υπουργού Παιδείας και Θρησκευμάτων περί κατανομής θέσεων μελών ΔΕΠ στα Πανεπιστήμια της χώρας, επίσης με Απόφαση της Συγκλήτου λαμβάνει χώρα κατανομή των εγκεκριμένων θέσεων μελών του προσωπικού αυτού στα επιμέρους ακαδημαϊκά Τμήματα, με σκοπό την κάλυψη αναγκών των εκπαιδευτικών και ερευνητικών δραστηριοτήτων του, σύμφωνα με την στρατηγική και τις προγραμματικές συμφωνίες για την απασχόληση και ανάπτυξη του εν γένει ανθρώπινου δυναμικού του.

Στον Εσωτερικό Κανονισμό του Ιδρύματος δύνανται να εξειδικεύονται επιμέρους ζητήματα όσον αφορά τις προκηρύξεις θέσεων καθώς και τα διάφορα στάδια της διαδικασίας πλήρωσης των προκηρυσσόμενων θέσεων, πάντοτε εντός του ισχύοντος νομοθετικού πλαισίου.

Στο Ίδρυμα λειτουργεί ενιαία διαδικασία για την επιλογή και εξέλιξη των μελών ΔΕΠ, η οποία εφαρμόζεται από τις ακαδημαϊκές μονάδες υπό την επίβλεψη της αρμόδιας διοικητικής υπηρεσίας του Ιδρύματος και πάντοτε με την συνδρομή της Νομικής Υπηρεσίας αυτού και συμμορφώνεται με το κείμενο νομοθετικό πλαίσιο και με τον Εσωτερικό Κανονισμό του Ιδρύματος.

Βήματα

1. Η ΜΟΔΙΠ παρέχει ετησίως (σε καθορισμένο χρόνο) στη Διοίκηση του Ιδρύματος τα δεδομένα κατανομής του διδακτικού προσωπικού - από το ΟΠΕΣΠ ή άλλα πληροφοριακά συστήματα του Ιδρύματος - και τους αντίστοιχους δείκτες.
2. Η Σύγκλητος του Ιδρύματος, μετά από έλεγχο των προτάσεων των Συνελεύσεων των ακαδημαϊκών Τμημάτων και των αντίστοιχων εγκριτικών Αποφάσεων των Κοσμητειών των οικείων Σχολών αναφορικά με τις ανάγκες στελέχωσης σε επίπεδο μελών ΔΕΠ, καταρτίζει – σε καθορισμένο από τις κείμενες διατάξεις χρόνο – το ετήσιο αίτημα προγραμματισμού προσλήψεων μελών ΔΕΠ για το Ίδρυμα. Το αίτημα συντάσσεται με γνώμονα την κατά τον καλύτερο δυνατό τρόπο ανταπόκριση των Τμημάτων του Ιδρύματος στις εκπαιδευτικές και ερευνητικές ανάγκες τους, στις στοχεύσεις τους σε επίπεδο ανάπτυξης των επιστημονικών πεδίων που θεραπεύουν και στις εν γένει δραστηριότητές τους προς την κατεύθυνση υλοποίησης των στρατηγικών προτεραιοτήτων του Ιδρύματος.
3. Η Απόφαση της Συγκλήτου κοινοποιείται προς το Υπουργείο Παιδείας και Θρησκευμάτων.
4. Κατόπιν Απόφασης του Υπουργού Παιδείας και Θρησκευμάτων, βάσει εισήγησης της Εθνικής Αρχής Ανώτατης Εκπαίδευσης, με την οποία καθορίζεται η κατανομή του συνολικού αριθμού των θέσεων των μελών ΔΕΠ στα Ανώτατα Εκπαιδευτικά Ιδρύματα, η Σύγκλητος με Απόφασή της κατανέμει τις θέσεις των μελών ΔΕΠ στα Τμήματα του Ιδρύματος, σύμφωνα με τον εγκεκριμένο ετήσιο προγραμματισμό προσλήψεων μελών ΔΕΠ του ΑΕΙ και τη συμφωνία προγραμματισμού σχεδιασμού του.
5. Η ΜΟΔΙΠ επεξεργάζεται την απόφαση της Συγκλήτου και τροφοδοτεί το πληροφοριακό σύστημα της ΜΟΔΙΠ και το ΟΠΕΣΠ με τα σχετικά δεδομένα και τις πληροφορίες για την παραγωγή των σχετικών αναφορών και δεικτών.
6. Η ΜΟΔΙΠ διατηρεί το σύνολο του υλικού τεκμηρίωσης της διαδικασίας και καταγράφει τις ετήσιες μεταβολές εκφρασμένες σε ποσοτικούς ή περιγραφικούς δείκτες και πραγματοποιεί τη συσχέτιση με τους αντίστοιχους στόχους ποιότητας.
7. Η ΜΟΔΙΠ ελέγχει την εφαρμογή των συστάσεων των επιτροπών πιστοποίησης που αποτυπώθηκαν στις αντίστοιχες εκθέσεις και παράγει τη διαπιστωτική της αναφορά για το επίπεδο βελτίωσης με βάση αυτές.
8. Η ΜΟΔΙΠ πραγματοποιεί την ετήσια εσωτερική αξιολόγηση της διαδικασίας στο πλαίσιο της ετήσιας ανασκόπησης του ΕΣΔΠ και καταλήγει σε συμπεράσματα και προτάσεις για τη συνεχή βελτίωση.
9. Η ΜΟΔΙΠ συντάσσει πρόταση για αναθεώρηση, προσαρμογή ή βελτίωση των αντίστοιχων στόχων ποιότητας και, αν χρειάζεται, της στρατηγικής και την απευθύνει στην Διοίκηση του Ιδρύματος.

Διάγραμμα ροής

